Николай Некрасов
Насмешките ти не обичам аз…

Превод от руски: Андрей Германов, —

chitanka.info

Насмешките ти не обичам аз.

Те са за хора празни и унили,

а ние с тебе чувства сме целили

и капка чувство все сме съхранили —

насмешките съвсем не са за нас!

Додето още срамежливо, нежно

по-дълго да си с мен желаеш ти,

докато още в мен кипят метежно

ревнивите тревоги и мечти —

не бързай с таз раздяла неизбежна!

И без това е близко вече тя:

кипим по-силно, пълни с жажда буйна,

но в нас със таен хлад пълзи скръбта.

Реката по е бурна в есента —

по-хладна е вълната бързоструйна…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.